
IDS BK otestuje nové cezhraničné autobusové spojenie
Tlačová správa
[bookmark: _Hlk162353149]Bratislava 24. september 2026 – Obyvatelia Bratislavy a prihraničných rakúskych obcí budú môcť po prvýkrát otestovať nové priame autobusové spojenie medzi Bratislavou a obcami Berg, Kittsee, Edelstal a Prellenkirchen. Pilotná cezhraničná linka 902 bude počas troch mesiacov premávať v pracovných dňoch a v sobotu v dvojhodinovom intervale. Preprava bude počas skúšobnej prevádzky bezplatná.
Cieľom pilotnej prevádzky je overiť záujem cestujúcich o nové cezhraničné spojenie a zistiť, či má potenciál stať sa v budúcnosti pravidelnou súčasťou verejnej dopravy medzi Bratislavou a rakúskym prihraničím. Získané údaje budú podkladom pre rozhodovanie o prípadnom pokračovaní linky v budúcnosti.
Priame spojenie bez auta
Linka 902 bude v Bratislave začínať na zastávke Farského (nástupište F), kam sa cestujúci z centra mesta dostanú jednoducho a rýchlo električkovou linkou 3. Následne bude autobus pokračovať cez štátnu hranicu a obslúži obce Berg, Kittsee, Edelstal a Prellenkirchen.
V tejto časti prihraničného územia zatiaľ neexistuje priame pravidelné autobusové spojenie verejnou dopravou, ktoré by umožňovalo jednoduché cestovanie bez využitia osobného auta. Pilotná linka má preveriť, či by o takéto spojenie bol reálny záujem napríklad medzi ľuďmi dochádzajúcimi za prácou alebo školou, ale aj medzi cestujúcimi využívajúcimi služby či voľnočasové aktivity na oboch stranách hranice. Zaujímavosťou je, že linka umožní aj vnútroštátnu prepravu na území Rakúska, nielen cestovanie cez hranicu, čo môže zvýšiť jej využiteľnosť.
Linka 902 tak na určitý čas doplní existujúce cezhraničné spojenie linkou 901, ktorá spája Bratislavu s Hainburgom an der Donau.
Tri mesiace na overenie záujmu
Skúšobná prevádzka je plánovaná na obdobie 28. september – 31. december 2026.
Linka bude premávať v pracovných dňoch a v sobotu v dvojhodinovom intervale. 
V nedeľu sa jej prevádzka neplánuje.
Počas pilotnej prevádzky bude cestovanie bezplatné. Cestujúci však budú nastupovať prednými dverami a prejdú odbavením u vodiča autobusu, ktorému je potrebné nahlásiť cieľovú zastávku. Tento režim umožní získavať základné údaje o využívaní jednotlivých spojov.
O budúcnosti linky pomôžu rozhodnúť cestujúci
Súčasťou pilotnej prevádzky je aj zber spätnej väzby. V autobusoch budú umiestnené informačné materiály s QR kódom, prostredníctvom ktorého budú môcť cestujúci vyplniť krátky dotazník. Hodnotiť môžu trasu a cestovný poriadok, uviesť účel svojej cesty či záujem o využívanie linky v budúcnosti. Dotazník zároveň preverí, aké cestovné by boli cestujúci ochotní akceptovať.


Vyhodnocovať sa bude aj počet cestujúcich, využívanie jednotlivých spojov a úsekov, vhodnosť časových polôh a prevádzkové skúsenosti. Zohľadnená bude tiež spätná väzba zapojených samospráv a partnerov.
„Počas troch mesiacov chceme získať čo najkomplexnejší obraz o tom, ako by takéto cezhraničné spojenie mohlo fungovať v praxi. Zaujíma nás nielen počet cestujúcich, ale aj to, ktoré spoje a úseky využijú najviac, kedy a z akých dôvodov cestujú a či im vyhovuje trasa a cestovný poriadok, povedal Martin Urmanič, predseda predstavenstva a generálny riaditeľ BID. „Po skončení skúšobnej prevádzky vyhodnotíme získané údaje, spätnú väzbu cestujúcich aj prevádzkové skúsenosti. Výsledná analýza nám ukáže reálny dopyt po spojení a podmienky potrebné pre jeho prípadnú pravidelnú prevádzku,“ dodal.
Cieľom pilotnej aktivity teda nie je vopred garantovať trvalé zavedenie linky 902. Jej úlohou je predovšetkým získať overené údaje a skúsenosti z reálnej prevádzky, ktoré budú podkladom pre ďalšie rokovania a rozhodovanie o budúcnosti cezhraničného spojenia.
Pilotná linka vznikla v rámci cezhraničnej spolupráce
Myšlienka zavedenia linky 902 vzišla v spolupráci Bratislavskej integrovanej dopravy (BID) a organizácie baum_cityregion ako reakcia na potrebu lepšieho dopravného prepojenia Bratislavy s prihraničnými rakúskymi obcami. Následne ju BID prevzala ako svoju pilotnú aktivitu v rámci projektu NUTSHELL@CE realizovaného v programe Interreg Central Europe.
Projekt NUTSHELL@CE sa zameriava na podporu udržateľnej mobility a lepšie dopravné prepojenie vidieckych a prihraničných regiónov. Práve cezhraničné územie Bratislavy a susedných rakúskych obcí predstavuje priestor s výraznými každodennými väzbami, kde sa veľká časť mobility stále realizuje individuálnou automobilovou dopravou.
Spustenie skúšobnej prevádzky linky je významný krok aj pre obec Kittsee. Jej starosta Johannes Hornek vyjadril veľkú radosť: „V mene obce Kittsee by som sa chcel srdečne poďakovať BID a baum_cityregion za možnosť otestovať túto linku počas nasledujúcich troch mesiacov. Verím, že skúšobná prevádzka prinesie cenné skúsenosti a ukáže potenciál tejto linky. Je to veľmi dôležitý prvý krok. V strednodobom horizonte by malo byť našim cieľom jej trvalé zavedenie.“
Základné informácie o linke 902
· Trasa: Bratislava, Farského – Berg – Kittsee – Edelstal – Prellenkirchen
· Prevádzka: pracovné dni a sobota (nedeľa bez prevádzky)
· Interval: 120 minút
· Cestovné počas pilotnej prevádzky: bezplatné
· Nástup cestujúcich: prednými dverami s odbavením u vodiča
· Začiatok pilotnej prevádzky: 28. 09. 2026
· Dĺžka pilotnej prevádzky: 3 mesiace
· Vnútroštátna preprava na území Rakúska: povolená
· Cieľ pilotnej prevádzky: overenie záujmu o spojenie, získanie prevádzkových skúseností pre prípadné trvalé zavedenie


Pre viac informácií:  	
Eva Vozárová, hovorkyňa BID
mail: hovorca@bid.sk
mobil: +421 948 710 210


Bratislavská integrovaná doprava, a.s. je organizátor Integrovaného dopravného systému v Bratislavskom kraji (IDS BK). Zastrešuje dopravné služby v bratislavskom regióne, vytvára podklady pre koordináciu liniek a spojov jednotlivých druhov dopráv.  Integrovaný systém verejnej hromadnej dopravy ponúka rýchlejšie a pohodlnejšie cestovanie. 
Dopravcami v IDS BK sú Dopravný podnik Bratislava (linky 1 - 199, linky N21 – N99, linky X), ARRIVA Mobility Solutions (linky 205 - 799 a cezhraničná linka 901), Železničná spoločnosť Slovensko (linky S8 - S65 a linky R20 – R60) a Leo Express (linky S70 a R70).

Linka nepremava v nedefu a pocas Statnych sviatkov na iizemi Slovenskej republiky. Kein Betrieb sonntags und an gesetzlichen Feiertagen in der Slowakei.

Linka nepreméva v nedefu a poas Stétnych sviatkov na Gzemf Slovenskej republiky. Kein Betrieb sonntags und an gesetzlichen Feiertagen in der Slowakei.

